Omstrede Eskom-kwytskelding teruggetrekMinister Enoch Godongwana aan die woord. (Foto: Twitter) Die nasionale tesourie het besluit om Eskom se omstrede kwytskelding van die Wet op Openbare Finansiële Bestuur vir eers terug te trek. Enoch Godongwana, minister van finansies, het tydens ŉ gesamentlike parlementêre sitting van die staande komitees oor finansies, openbare rekeninge en openbare ondernemings gesê dat die kwytskelding tydelik teruggetrek word. Dit is sodat verdere samesprekings met die ouditeur-generaal (OG) en Eskom se ouditeurs gehou kan word. Die omstrede kwytskelding, wat Vrydag in die Staatskoerant gepubliseer is, sou behels dat Eskom vir die volgende drie jaar nie inligting oor wanbesteding en vrugtelose en nuttelose uitgawes in sy finansiële state sou moes aandui nie. Die entiteit sou dit wel nog in sy maandverslae moes meld. Volgens ŉ voorlegging wat Donderdag in dieselfde komiteevergadering voorgelê sou word, het Eskom verlede jaar self hierdie kwytskelding versoek. “In die lig van kommentaar hieroor vanaf die OG én lede van die publiek, het die tesourie besluit om die publikasie van die kwytskelding in die Staatskoerant tydelik terug te trek, totdat verdere samesprekings kan plaasvind,” het Godongwana gesê. Die aankondiging het grootskaalse teenkanting vanuit verskeie oorde ontlok, met talle rolspelers wat aanvoer dat dié stap die plundering van Eskom se geldkoffers net verder sou vergemaklik. Verskeie politieke partye en burgerregte-organisasies het ook gedreig met regstappe.